Amsa loop reeds deur oor swak resultate | Netwerk24
Amsa loop reeds deur oor swak resultate
Deur Elvira Wood 29 Julie 2020 14:26
Amsa se aanleg in Vanderbijlpark. Foto: Argief
Die staalreus ArcelorMittal Suid-Afrika (Amsa) se aandeelhouers het Woensdag reeds hul misnoeë oor dié maatskappy se finansiële prestasie te kenne gegee.
Amsa se aandeleprys het teen 14:00 met 12,5% tot net 35c per aandeel op die JSE gedaal.
Dit kom nadat die staalreus weer gewaarsku het dat hy verwag om ’n enorme verlies weens die Covid-19-pandemie te ly.
Die maatskappy herhaal Woensdag in ’n handelsverklaring op die JSE se nuusdiens, Sens, dat sy verwagte wesensverlies vir die ses maande tot einde Junie R2 miljard beloop.
Dit is teenoor ’n wesensverlies van R638 miljoen ’n jaar gelede.
Hy het die mark reeds op 16 Julie van die enorme verlies ingelig.
Amsa sê die verwagte wesensverlies per aandeel gaan met tussen 302% tot 322% tot tussen R2,33 en R2,45 styg.
Dit is teenoor die wesensverlies van 58c ’n jaar gelede.
Amsa sê die verwagte verlies vir die ses maande gaan met minstens R1,7 miljard styg. Dit is nadat hy ’n verlies van R644 miljoen vir dié tydperk in 2019 gely het.
Die verlies per aandeel gaan na verwagting met tussen 246% en 266% na tussen R2,04 en R2,16 toeneem. Dit is teenoor die verlies per aandeel van 59c ’n jaar tevore.
Amsa maak Donderdag sy resultate vir die halfjaar tot einde Junie bekend.
Meer oor: Amsa | Arcelormittal Suid-Afrika | Resultate | Maatskappye | Staalbedryf | Staal
Kumba betaal stewige dividend
Amsa verwag enorme verlies weens pandemie
Amsa gaan óók werknemers moet verminder